877/2019

Útdráttur

X krafðist þess að felld yrði úr gildi ákvörðun L þar sem X var gert skylt að halda sig innan marka sveitarfélagsins H og sinna reglulegri tilkynningarskyldu. Þá krafðist X þess að haldlagningu á vegabréfi hans yrði aflétt. Landsréttur taldi að samning hins kærða úrskurðar hefði ekki verið í samræmi við fyrirmæli 3. mgr. 181. gr. laga nr. 88/2008 um meðferð sakamála. Hinn kærði úrskurður var því ómerktur og vísað heim í hérað til löglegrar meðferðar.

Úrskurður Landsréttar

Landsréttardómararnir D-kk-nf Þ-kk-nf B-kk-nf og S-kk-nf T-kk-nf M-kk-nf og S-kvk-nf I-kvk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 23. desember 2019, sem barst réttinum ásamt kærumálsgögnum 24. sama mánaðar. Kærður er úrskurður Héraðsdóms Reykjaness 23. desember 2019 í málinu nr. R[…]/2019 þar sem hafnað var kröfu varnaraðila um að felld yrði úr gildi ákvörðun sóknaraðila 13. desember 2019 um að varnaraðila væri skylt að halda sig innan marka sveitarfélagsins Hafnarfjarðar og tilkynna sig á lögreglustöðinni í Hafnarfirði frá 13. desember 2019 til 21. janúar 2020. Jafnframt var hafnað kröfu varnaraðila um að haldlagningu á vegabréfi hans yrði aflétt. Kæruheimild er í 5. mgr. 114. gr. laga nr. 80/2016 um útlendinga og glið 1. mgr. 192. gr. laga nr. 88/2008 um meðferð sakamála.

2 Sóknaraðili krefst þess að hinn kærði úrskurður verði staðfestur.

3 Varnaraðili krefst þess aðallega að hinn kærði úrskurður verði felldur úr gildi en til vara að tilkynningarskyldu verði markaður skemmri tími. Þá krefst varnaraðili þess að haldlagningu á vegabréfi verði aflétt.

Niðurstaða

4 Í hinum kærða úrskurði er gerð grein fyrir kröfum varnaraðila sem lúta annars vegar að því að felld verði úr gildi ákvörðun sóknaraðila 13. desember 2019 um að varnaraðila sé skylt að halda sig innan marka sveitarfélagsins Hafnarfjarðar og tilkynna sig á lögreglustöðinni í Hafnarfirði frá 13. desember 2019 til 21. janúar 2020. Hins vegar að aflétt verði haldlagningu sóknaraðila á vegabréfi varnaraðila.

5 Í hinum kærða úrskurði er gerð grein fyrir röksemdum varnaraðila fyrir kröfum hans. Hins vegar er engin grein gerð fyrir sjónarmiðum sóknaraðila enda þótt fram komi í þingbók að sótt hafi verið þing af hans hálfu við fyrirtöku málsins í Héraðsdómi Reykjaness.

6 Niðurstaða hins kærða úrskurðar er eingöngu studd eftirfarandi rökum: „Við úrlausn þessa máls þykir verða að horfa til þess að sóknaraðili hefur frá handtöku sætt gæsluvarðhaldi til 11. desember sl. Það úrræði sem nú er beitt er mun minna íþyngjandi en gæsluvarðhald. Við skoðun gagna í gæsluvarðhaldsúrskurðum er sóknaraðili hefur verið gert að sæta eru gögn sem og upplýsingar sem beina rannsókn lögreglu að sóknaraðila. Er því máli ekki lokið. Með vísan til ofanritaðs telur dómurinn að skilyrði dliðar 1. mgr. 114. gr. laga nr. 80/20[1]6 um útlendinga séu uppfyllt. Verður kröfu sóknaraðila því hafnað.“

7 Samkvæmt dlið 1. mgr., sbr. 3. mgr. 114. gr. laga nr. 80/2016 getur lögregla tekið ákvörðun um að skylda útlending til að sinna reglulegri tilkynningarskyldu um veru sína hér á landi eða um að hann skuli dveljast á ákveðnum stað ef hann hefur hlotið dóm fyrir afbrot sem varðar meira en sex mánaða fangelsisvist eða rökstuddur grunur liggur fyrir um slíkt afbrot. Í forsendum úrskurðarins er samkvæmt framansögðu ekki að finna rökstuðning fyrir því að umrædd lagaskilyrði hafi verið uppfyllt á þeim tíma sem ákvörðun sóknaraðila var tekin.

8 Í úrskurðarorði segir að kröfu sóknaraðila um að haldlagningu á vegabréfi hans verði aflétt sé hafnað. Hins vegar er ekki að finna í forsendum úrskurðarins rökstuðning fyrir þeirri niðurstöðu.

9 Mál þetta var rekið fyrir héraðsdómi á grundvelli XV. kafla laga nr. 88/2008. Með vísan til alls framangreinds er samning úrskurðarins ekki í samræmi við fyrirmæli 3. mgr. 181. gr. laga nr. 88/2008. Vegna þessara annmarka verður ekki hjá því komist að ómerkja úrskurðinn og vísa málinu heim í hérað til löglegrar meðferðar.

Úrskurðarorð:

Hinn kærði úrskurður er ómerktur og málinu vísað heim í hérað til löglegrar meðferðar.